06.01.2009 21:17  Mart Linnart   "Argumendid on, et need neli inimest, kes on süüdistatud - et nende poolt korratuste organiseerimise kohta ei ole tõendeid," ütles Ginter "Aktuaalsele kaamerale".    Riigiprokurör Triin Bergmanni sõnul puudus täna kohtunik Violetta Kõvaski avaldatud aprillirahutustes süüdistatavate kohtuotsuse motivatsioonis juriidiline argumentatsioon.    Ginter ütles, et lahti harutamata on jäänud üks Tõnismäel toimunud seik.    "Üks tunnistaja nägi, kuidas juba Tõnismäele toodi must kott kivide ja pudelitega. See tähendab, et tegelikult tõesti massikorratuste organiseerimine toimus juba Tõnismäel," rääkis Ginter. "See, mis toimus Pärnu maanteel, oli kindlasti massiline korratus, aga selles osas ei ole keegi suutnud pakkuda selget tõendit, et Linter, Klenski, Sirõk ja Reva seal asjalised olid."    Ringkonnakohtus, kuhu  riigiprokurör Harju maakohtu otsuse edasi kaebab, vaagivad apellatsiooni kolm kohtunikku. Esimese astme kohtus langetab otsuse üks kohtunik, kes määratakse konkreetse kohtuasja juurde kohtu automaatse infosüsteemi kaudu.